Številka: 3505-9/2007

Datum: 5. 1. 2017

**MESTNEMU SVETU**

**MESTNE OBČINE PTUJ**

**ZADEVA:** **Predlog** S**tališč do pripomb javnosti podanih v času javne razgrnitve dopolnjenega osnutka Odloka o občinskem podrobnem prostorskem načrtu za enoto urejanja prostora LV21 Ptuj – Nova vas severno od ulice Jožefe Lackove**

Na podlagi 23. člena Statuta Mestne občine Ptuj (Uradni vestnik Mestne občine Ptuj, št. 9/07) in v skladu s 99. členom Poslovnika Mestnega sveta Mestne občine Ptuj (Uradni vestnik Mestne občine Ptuj, št. 12/07, 1/09, 2/14 in 7/15) predlagam mestnemu svetu v obravnavo predlog Stališč do pripomb javnosti podanih v času javne razgrnitve dopolnjenega osnutka Odloka o občinskem podrobnem prostorskem načrtu za enoto urejanja prostora LV 21 Ptuj – Nova vas severno od ulice Jožefe Lackove.

|  |  |  |
| --- | --- | --- |
|  |  | Miran SENČAR,župan Mestne občine Ptuj |

Priloge:

- stališča do pripomb javnosti z obrazložitvijo

- grafični prikaz predlaganih ureditev (razgrnjeno gradivo)

PREDLOG

 januar 2017

Na podlagi 60. člena Zakona o prostorskem načrtovanju (Uradni list RS, št. 33/07, 70/08 - ZVO-1B, 108/09, 80/10 - ZUPUDPP, 43/11 - ZKZ-C, 57/12, 57/12 - ZUPUDPP-A, 109/12, 35/13 - skl. US, 76/14 - odl. US in 14/15 - ZUUJFO) ter 12. člena Statuta Mestne občine Ptuj (Uradni vestnik Mestne občine Ptuj, št. 9/07) je Mestni svet Mestne občine Ptuj na svoji \_\_\_\_\_\_\_\_ seji, dne \_\_\_\_\_\_\_\_\_, sprejel

**S T A L I Š Č A**

**do pripomb javnosti podanih v času javne razgrnitve**

**dopolnjenega osnutka Odloka o občinskem podrobnem prostorskem načrtu**

**za enoto urejanja prostora LV 21 Ptuj – Nova vas severno od ulice Jožefe Lackove**

1. **Pripombe podane v času javne razgrnitve in vpisane v knjigo pripomb:**
	1. **Pripomba z dne 9. 11. 2016:**

Podpisani Anton Purg, ulica Jožefe Lackove 47, Ptuj, predlaga, da se v predlogu OPPN briše rezervat cestnega priključka iz območja LV21 na ulico Jožefe Lackove, ker je nepotreben in moteč.

Območje LV 21 se infrastrukturno navezuje na območje LV20. Oba območja bosta imela skupni cestni priključke na omenjeno ulico preko zemljišča, ki je v lasti g. Ljubca, zato rezervni priključek ni potreben.

**Stališče do pripombe: Pripomba se upošteva.**

Območje LV 21 se dejansko infrastrukturno navezuje na območje LV20 in preko le tega na ulico Jožefe Lackove.

Priključek iz območja LV21 je bil predviden kot dodatni – rezervni priključek in se lahko ukine. Z ukinitvijo priključka se lastniki zemljišč območja LV21 strinjajo.

**2. Pripomba z dne 23. 11. 2016:**

Podpisani Omulec Mitja, stanujoč na ulici Jožefe Lackove 44a, Ptuj, se popolnoma strinja s pripombo Antona Purga.

**Stališče do pripombe: Pripomba se upošteva.**

Upošteva se stališče, ki je obrazloženo pod tč. 1.

**3. Pripomba z dne 23. 11. 2016:**

Podpisani Boris Perger, stanujoč na ulici Jožefe Lackove 44, Ptuj, se popolnoma strinjam s pripombo Antona Purga. Celotna ulica Jožefe Lackove se naj uredi pred izgradnjo predvidene stanovanjske soseske, z možnostjo povezave nove ceste mimo cerkve Sv. Leopolda Mandiča.

**Stališče do pripombe: Pripomba se delno upošteva.**

Pripomba se v delu, ki se nanaša na pripombo g. Purga upošteva.

Ulica Jožefe Lackove in njena ureditev ni v našem območju obdelave, zato se pripomba v drugem delu ne upošteva.

**4. Pripomba z dne 25. 11. 2016:**

Podpisani Mirko Toplak, stanujoč na ulici Jožefe Lackove 49, Ptuj, se strinjam z ostalimi pripombami.

**Stališče do pripombe: Pripomba je že obravnavana v prejšnjih točkah.**

**5. Pripomba z dne 28. 11. 2016:**

Podpisana Marinka Rozinger, stanujoča na ulici Jožefe Lackove 45, Ptuj, želi, da se vrisana cesta odmakne od njene hiše (ulica Jožefe Lackove 45, Ptuj) v odmiku minimalno 4,0 m, enako kot je že predvideno pri sosedu – parc. št. 310/7 in 310/6, obe k.o. 389-Nova vas pri Ptuju.

**Stališče do pripombe: Pripomba se nanaša na območje OPPN LV20 in se delno upošteva**

Upoštevana bo ob pripravi dopolnjenega predloga, kjer se bo korigiral cestni priključek na Ul. Jožefe Lackove (v skladu s pripombo Urbanistične komisije k OPPN za EUP LV20 – sklep 4/6: Priključek na Ulico Jožefe Lackove se naj preveri iz prometno tehničnega stališča.) Po korekciji cestnega priključka bo dosežen večji odmik ceste od hiše.

**6. Pripomba z dne 2. 12. 2016:**

Iz Vrtca Ptuj, enota Trobentica, Slovenskogoriška cesta, podajajo ugovor na razširitev ceste in povečano frekventnost vozil, ob razširitvi naselja. Prosimo, da se povezovalna cesta vzpostavi na drugi lokaciji.

**Stališče do pripombe: Pripomba se ne upošteva.**

Pripomba se ne upošteva, ker se nanaša na območje, ki ni predmet obdelave.

**7. Pripomba z dne 2. 12. 2016:**

Podpisani Slavko Brenčič iz ulice Jožefe Lackove 32a dajem naslednjo pripombo:

Kot sosed na južni meji, na najnižjem delu zemljišč iz prostorskega načrta LV20 Ptuj – Nova vas, se ne strinjam s predvidenim načinom odvajanja meteornih voda.

Ponikovalnica na najnižji točki, kjer je predvidena, bi pomenila zamočvirjenje vseh njegovih obdelovalnih parcel (njiva, travnik), vse do vrtca ob Rogoznici. Če bi voda poniknila, bo potem po nekaj metrih prišla na površje kot izvir. Tla na tem območju so težka ilovnata in ne dovolijo ponikanja. Poleg tega, pa bo voda iz tako velikega območja urbanega prostora povzročala težave ob vsakem večjem nalivu, vse do vrtca.

Predlagam, da se meteorna voda spelje na več strani, brez ponikovalnic. Če to ne bo pravilno izvedeno, bom primoran vsako leto zahtevati odškodnino za motenje posesti.

**Stališče do pripombe: Pripomba se ne upošteva.**

Območje LV 20 in LV 21 imata predviden ločen sistem odvodnjavanja. Preliminarno geomehansko poročilo št. 35/2008, ki ga je izdelalo podjetje GMG Božidar Janžekovič s.p. za območje LV21, območje opredeljuje kot grajeno iz pliocenskih sedimentov, ki jih sestavljajo pesek, peščen prod, ki ponekod prehaja v konglomerat ter gline in glinasti laporji. Na pobočju se pojavljajo precejne vode. V nadaljevanju poročilo opredeljuje odvodnjavanje meteornih vod z izvedbo ponikovalnih polj oziroma meteorno kanalizacijo.

Preliminarno geomehansko poročilo je izvedbenemu aktu priloženo.

Iz smernic Ministrstva za okolje in prostor, Direkcije RS za vode je razvidno, da je potrebno odvodnjavanje padavinskih voda ustrezno urediti, kar pomeni, da je potrebno v največji možni meri zmanjšati hipni odtok padavinskih voda iz urbanih površin, kar pomeni, da je potrebno predvideti zadrževanje padavinskih voda pred iztokom v površinske odvodnike. V nadaljevanju smernice opredeljujejo, da v kolikor je ponikanje možno, je potrebno vode prioritetno ponikati.

Iz navedenega sledi, da je na območju predviden ločen sistem meteorne kanalizacije, vode se ponikajo in peljejo preko zadrževalnikov, ki preprečujejo hipni odtok padavinskih voda v ponikovalnice, ki se dimenzionirajo v nadaljevanju, v projektni dokumentaciji. Odvodnjavanje streh posameznih objektov je rešeno s ponikanjem.

**8. Pripomba z dne 2. 12. 2016:**

Mestna občina Ptuj, Oddelek za gospodarske dejavnosti, ga. Simona Kučiš Pogorelc je podala pripombo, naj se obračališče postavi na mejo območja OPPN, to je med parceli št. 315 in 309/1, obe k.o. 389-Nova vas pri Ptuju.

**Stališče do pripombe: Pripomba se upošteva.**

1. **Pripombe prispele po pošti (na naslov Skupne občinske uprave občin v Spodnjem Podravju):**

Pripomb poslanih po pošti ni bilo.

Številka: 3505-9/2007

Datum:

**Obrazložitev:**

V času od 2. 11. 2016 do 2. 12. 2016 je potekala javna razgrnitev dopolnjenega osnutka Odloka o občinskem podrobnem prostorskem načrtu za enoto urejanja prostora LV 21 Ptuj – Nova vas severno od ulice Jožefe Lackove. V času javne razgrnitve je bila dne 16. 11. 2016 izvedena javna obravnava razgrnjenega gradiva.

Skladno z določili 50. člena Zakona o prostorskem načrtovanju ima javnost v okviru javne razgrnitve pravico dajati pripombe in predloge, občina pa preuči pripombe in predloge javnosti in do njih zavzame stališče.

V času javne razgrnitve so bile podane pripombe in predlogi k dopolnjenemu osnutku Odloka o občinskem podrobnem prostorskem načrtu. Na podlagi proučitve podanih pripomb in predlogov so pripravljena stališča do pripomb javnosti in posredovana v obravnavo mestnemu svetu. Povzetki posameznih pripomb oziroma predlogov in vsebina stališč k posameznim pripombam oziroma predlogom so razvidni iz gradiva mestnemu svetu.

Mestnemu svetu Mestne občine Ptuj predlagam, da predlagana stališča do pripomb javnosti, podanih v času javne razgrnitve dopolnjenega osnutka Odloka o občinskem podrobnem prostorskem načrtu za enoto urejanja prostora LV 21 Ptuj – Nova vas severno od ulice Jožefe Lackove po obravnavi sprejme.

Pripravila:

Snežana Sešel

|  |  |  |
| --- | --- | --- |
|  |  | Miran SENČAR,župan Mestne občine Ptuj |